അപകടാവസ്ഥയിലായ ലക്ഷംവീടുകള്! നവീകരിക്കാന് പ്രത്യേക പദ്ധതി വേണം മൂവാറ്റുപുഴ: ശോച്യാവസ്ഥയിലായ ലക്ഷംവീടുകള്ക്ക് പ്രത്യേക പദ്ധതിയും പരിഗണനയും വേണമെന്ന ആവശ്യം ശക്തമായി. കാലഹരണപ്പെട്ട 8,700 ലക്ഷം വീടുകള് സംസ്ഥാനത്തുണ്ട്. ഇരട്ട വീടുകള് പൊളിച്ച് ഒറ്റ വീടാക്കുന്നതിന് അടിയന്തര നടപടി സ്വീകരിക്കണമെന്ന് ആവശ്യപ്പെട്ട് മന്ത്രി കെ. രാജന് മുന് എംഎല് എല്ദോ ഏബ്രഹാം കത്ത് നല്കി. കഴിഞ്ഞ എല്ഡിഎഫ് സര്ക്കാര് ലൈഫ് ഭവന പദ്ധതി പ്രകാരം 252000 വീടുകള് നിര്മിച്ച് നല്കിയത് മാറ്റം സൃഷ്ടിച്ചെങ്കിലും ലക്ഷംവീടുകളുടെ നവീകരണത്തിന് പ്രത്യേക പരിഗണന കിട്ടിയില്ല. പതിറ്റാണ്ടുകളുടെ പഴക്കമുള്ള ഇത്തരം വീടുകള് ആദ്യഘട്ട പരിശോധനയില് തഴയപ്പെട്ടു. ഭൂരിഭാഗം വീടുകളും അപകടാവസ്ഥയിലാണ്. 1972ല് എം.എന്. ഗോവിന്ദന് നായര് മന്ത്രിയായിരിക്കെയാണ് കേരളത്തില് ഒരു ലക്ഷം പേര്ക്ക് ഓടുമേഞ്ഞ വീട് എന്ന സ്വപ്ന പദ്ധതി തയാറാക്കിയത്. ലക്ഷം വീട് പദ്ധതി യാഥാര്ത്യമായപ്പോള് നിര്ധനരായ 96000 വീടുകള് അക്കാലത്ത് പൂര്ത്തീകരിച്ചിരുന്നു. എറണാകുളം ജില്ലയില് മാത്രം 1050 കുടുംബങ്ങള് സര്ക്കാരിന്റെ കനിവിനായി കാത്തിരിക്കുകയാണ്. ലൈഫില് ഉള്പ്പെടുത്തി 19063 വീടുകള് ജില്ലയില് പണി പൂര്ത്തീകരിച്ചു. 1576 പേര്ക്ക് സ്ഥലവും വീടും നല്കാന് കഴിഞ്ഞതും നേട്ടമാണ്. എന്നാല് ലക്ഷം വീടുകള് ഇതിലൊന്നും ഉള്പ്പെട്ടില്ല. വീണ്ടും ലൈഫ് ഭവനപദ്ധതി പ്രകാരം 79000 പേരാണ് എറണാകുളം ജില്ലയില് ഓണ്ലൈനായി അപേക്ഷ നല്കിയിട്ടുള്ളത്. ഇതിന്റെ പരിശോധന ഉടന് നടക്കും. ലൈഫ് പദ്ധതിക്ക് ഗുണഭോക്താവിന് നാല് ലക്ഷം രൂപയാണ് സഹായധനം. ഇതില് 80,000 രൂപ ത്രിതല പഞ്ചായത്ത് വിഹിതമാണ്. ഒരു ലക്ഷം രൂപ സംസ്ഥാന സര്ക്കാര് നല്കും. 2,20,000 രൂപ ഹഡ്കോയില്നിന്ന് വായ്പയും. 10 വര്ഷം കൊണ്ട് തിരിച്ചടക്കുന്ന ഈ വായ്പ തദ്ദേശ സ്ഥാപനങ്ങള് പ്ലാന് ഫണ്ടില്നിന്ന് അടക്കണം. വായ്പയുടെ പലിശ സര്ക്കാര് വഹിക്കുകയുമാണ് ചെയ്തുവരുന്നത്. പല പഞ്ചായത്തുകളുടെയും സാന്പത്തിക സ്ഥിതി പരിതാപകരവുമാണ്. ആദ്യഘട്ടം സര്ക്കാര് പഞ്ചായത്തുകള്ക്ക് നല്കിയ നിര്ദ്ദേശം സ്വന്തം തുക ഉപയോഗിച്ച് ലക്ഷം വീടുകള്ക്ക് പദ്ധതി തയാറാക്കാനാണ്. എന്നാല് ഇക്കാര്യത്തില് ധനസ്ഥിതി മോശമായതിനാല് പദ്ധതി നടപ്പായില്ല. പഞ്ചായത്തുകള്ക്ക് ലക്ഷം വീട് പുനര്നിര്മാണത്തിനായി പ്രത്യേക വായ്പ എടുക്കുന്നതിന് സര്ക്കാര് ഉറപ്പ് നല്കണമെന്നും എല്ദോ ഏബ്രഹാം ആവശ്യപ്പെട്ടു.